Likumprojekts

**Grozījumi Starptautisko un Latvijas Republikas nacionālo sankciju likumā**

Izdarīt Starptautisko un Latvijas Republikas nacionālo sankciju likumā (Latvijas Vēstnesis, 2016, 31. nr., 2018, 128. nr.) šādus grozījumus:

1. Izteikt likuma 1. panta 3. punktu šādā redakcijā:

“3) kompetentā institūcija – publiskas personas vai cita institūcija, kura atbilstoši tai normatīvajos aktos noteiktajai kompetencei ir atbildīga par starptautisko vai nacionālo sankciju izpildi, uzraudzību vai kontroli; ”

2. Izteikt likuma 2. panta otro daļu šādā redakcijā:

“(2) Likums attiecas uz visām personām, un tām ir pienākums ievērot un izpildīt starptautiskās un nacionālās sankcijas.”

3. Izteikt likuma 5.pantu šādā redakcijā:

“**5.pants. Finanšu un civiltiesiskie ierobežojumi**

1. Visas personas šajā pantā noteiktajos gadījumos nekavējoties un bez iepriekšēja brīdinājuma veic darbības, kas nepieciešamas, lai nodrošinātu starptautisko un nacionālo sankciju izpildi, tostarp iesaldē visus finanšu un citus līdzekļus, kas tieši vai netieši, pilnībā vai daļā ir sankciju subjektu, tajā skaitā trešo personu (kuras rīkojas to vārdā vai to vadībā) īpašumā, valdījumā, turējumā vai kontrolē.
2. Ja attiecībā uz sankciju subjektu noteikti finanšu ierobežojumi, visām personām ir pienākums veikt šādas darbības:

1) iesaldēt visus finanšu līdzekļus un finanšu instrumentus, kas ir sankciju subjekta īpašumā, valdījumā, turējumā vai kontrolē;

2) liegt sankciju subjektam piekļuvi finanšu līdzekļiem un finanšu instrumentiem;

3) nesniegt sankciju subjektam starptautiskajās vai nacionālajās sankcijās noteiktos finanšu pakalpojumus.”

(3) Ja attiecībā uz sankciju subjektu noteikti civiltiesiskie (saimniecisko resursu) ierobežojumi, kompetentajām institūcijām ir pienākums iesaldēt šos līdzekļus – neatļaut publiskajos reģistros reģistrēt, nostiprināt vai publiskot īpašuma tiesības vai citas mantiskās tiesības uz ķermenisku vai bezķermenisku lietu, kas sir sankciju subjekta īpašumā, valdījumā, turējumā vai kontrolē.

4. Izslēgt likuma 6.pantu.

5. Izteikt likuma 11. panta pirmo daļu šādā redakcijā:

“(1) Apvienoto Nāciju Organizācijas Drošības padomes rezolūcijās un Eiropas Savienības regulās noteiktās sankcijas ir saistošas un tieši piemērojamas Latvijas Republikā.

6. Papildināt likuma 11.pantu ar 1.1 daļu šādā redakcijā:

“(1)1 Pēc Apvienoto Nāciju Organizācijas Drošības padomes rezolūciju par sankciju noteikšanu pieņemšanas Ārlietu ministrija nekavējoties šo informāciju paziņo kompetentajām institūcijām un publicē tās mājaslapā internetā, un ne vēlāk kā nākamajā darbdienā informāciju par minēto rezolūciju pieņemšanu nosūta publicēšanai oficiālajā izdevumā “Latvijas Vēstnesis”.”

7. Izteikt 11.1pantu šādā redakcijā:

“**11.1 pants. Sankciju piemērošana publisko iepirkumu un publiskās un privātās partnerības jomā**

(1) Pasūtītājs, sabiedrisko pakalpojumu sniedzējs, publiskais partneris vai tā pārstāvis attiecībā uz pretendentu, kuram saskaņā ar normatīvajiem aktiem publisko iepirkumu jomā būtu piešķiramas līguma slēgšanas tiesības, pārbauda, vai attiecībā uz šo pretendentu, tā valdes vai padomes locekli, patieso labuma guvēju, pārstāvēttiesīgo personu vai prokūristu vai personu, kura ir pilnvarota pārstāvēt pretendentu darbībās, kas saistītas ar filiāli, vai personālsabiedrības biedru, tā valdes vai padomes locekli, patieso labuma guvēju, pārstāvēttiesīgo personu vai prokūristu, ja pretendents ir personālsabiedrība, ir noteiktas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas. Ja attiecībā uz pretendentu vai kādu no minētajām personām noteiktās starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas kavē līguma izpildi, pretendents ir izslēdzams no dalības līguma slēgšanas tiesību piešķiršanas procedūrā.

(2) Ja pasūtītājs atbilstoši normatīvajos aktos publisko iepirkumu jomā noteiktajam ir paredzējis iespēju veikt tiešus maksājumus apakšuzņēmējam, šā panta pirmajā daļā minēto pārbaudi veic arī attiecībā uz pretendenta norādīto apakšuzņēmēju, tā valdes vai padomes locekli, patieso labuma guvēju, pārstāvēttiesīgo personu vai prokūristu vai personu, kura ir pilnvarota pārstāvēt apakšuzņēmēju darbībās, kas saistītas ar filiāli, vai personālsabiedrības biedru, tā valdes vai padomes locekli, patieso labuma guvēju, pārstāvēttiesīgo personu vai prokūristu, ja apakšuzņēmējs ir personālsabiedrība. Ja attiecībā uz šādu apakšuzņēmēju vai kādu no minētajām personām noteiktās starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas kavē līguma izpildi, attiecīgais pretendents ir izslēdzams no dalības līguma slēgšanas tiesību piešķiršanas procedūrā, ja pretendents 10 darbdienu laikā pēc pieprasījuma izsniegšanas vai nosūtīšanas dienas nav šādu apakšuzņēmēju nomainījis saskaņā ar normatīvajos aktos publisko iepirkumu jomā noteikto kārtību.

(3) Pasūtītājs, sabiedrisko pakalpojumu sniedzējs, publiskais partneris vai tā pārstāvis, lai veiktu šā panta pirmajā un otrajā daļā paredzēto pārbaudi, ziņas par šā panta pirmajā daļā minētā pretendenta un otrajā daļā minētā apakšuzņēmēja, kas reģistrēti Latvijas Republikā, valdes vai padomes locekli, patieso labuma guvēju, pārstāvēttiesīgo personu vai prokūristu vai personu, kura ir pilnvarota pārstāvēt pretendentu vai apakšuzņēmēju darbībās, kas saistītas ar filiāli, vai personālsabiedrības biedru, tā valdes vai padomes locekli, patieso labuma guvēju, pārstāvēttiesīgo personu vai prokūristu, ja pretendents vai apakšuzņēmējs ir personālsabiedrība, izmantojot Ministru kabineta noteikto informācijas sistēmu, iegūst no Latvijas Republikas Uzņēmumu reģistra.

Pasūtītājs, sabiedrisko pakalpojumu sniedzējs, publiskais partneris vai tā pārstāvis attiecībā uz ārvalstī reģistrētu šā panta pirmajā daļā minēto pretendentu un šā panta otrajā daļā minēto apakšuzņēmēju pieprasa, lai tie 10 darbdienu laikā pēc pieprasījuma izsniegšanas vai nosūtīšanas dienas iesniedz attiecīgās ārvalsts kompetentās institūcijas izziņu, kurā norādītas šā panta pirmajā un otrajā daļā paredzētajai pārbaudei nepieciešamās ziņas, tajā skaitā ziņas par šāda pretendenta un apakšuzņēmēja patieso labuma guvēju vai ziņas par to, ka patieso labuma guvēju noskaidrot nav iespējams. Ja tāda izziņa netiek izdota, minēto dokumentu var aizstāt ar zvērestu vai, ja zvēresta došanu attiecīgās valsts normatīvie akti neparedz, — ar paša pretendenta vai šā panta otrajā daļā minētā apakšuzņēmēja apliecinājumu kompetentai izpildvaras vai tiesu varas iestādei, zvērinātam notāram vai kompetentai attiecīgās nozares organizācijai to reģistrācijas valstī.

(4) Iepirkuma līgumā, vispārīgās vienošanās dokumentā, partnerības iepirkuma līgumā vai koncesijas līgumā paredz pasūtītāja, sabiedrisko pakalpojumu sniedzēja, publiskā partnera vai tā pārstāvja tiesības vienpusēji atkāpties no līguma izpildes, ja līgumu nav iespējams izpildīt tādēļ, ka ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.”

8. Papildināt likumu ar 11.2 pantu šādā redakcijā:

“**11.2 pants. Sankciju piemērošana Eiropas Savienības politiku un citas ārvalstu finanšu palīdzības jomā**

(1) Eiropas Savienības fondu vai citas ārvalstu finanšu palīdzības sadarbības iestāde, starpniekinstitūcija vai apsaimniekotājs (turpmāk – atbildīgā institūcija) attiecība uz projekta iesniedzēju, kuram attiecīgās Eiropas Savienības fondu vai citas ārvalstu finanšu palīdzības normatīvajos aktos noteiktajā kārtībā būtu apstiprināms projekta iesniegums vai ar to būtu slēdzams līgums par projekta īstenošanu, pārbauda, vai attiecībā uz šo projekta iesniedzēju, tā valdes vai padomes locekli, patieso labuma guvēju, pārstāvēttiesīgo personu vai prokūristu, vai personu, kura ir pilnvarota pārstāvēt projekta iesniedzēju darbībās, kas saistītas ar filiāli, ir noteiktas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas. Ja atbildīgā institūcija pirms projekta iesnieguma apstiprināšanas vai pirms līguma par projekta īstenošanu noslēgšanas konstatē, ka attiecībā uz projekta iesniedzēju vai kādu no minētajām personām ir noteiktas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas, tā izslēdz projekta iesniedzēju no dalības projektu iesniegumu atlasē vai neslēdz līgumu par projekta īstenošanu.

(2) Ja Latvijas Republikas Uzņēmumu reģistrā reģistrēts projekta iesniedzējs, iesniedzot projekta iesniegumu, nav reģistrējis ziņas par savu patieso labuma guvēju un ja projekta iesniedzējam bija pienākums tās reģistrēt, atbildīga institūcija, pieņemot šī panta pirmajā daļā minēto lēmumu par projekta iesnieguma apstiprināšanu, izvirza nosacījumu projekta iesniedzējam 10 darba dienu laikā pēc lēmuma spēkā stāšanās reģistrēt Latvijas Republikas Uzņēmumu reģistrā ziņas par savu patiesā labuma guvēju. Ja projekta iesniedzējs noteiktajā termiņā ziņas nereģistrē, tas ir izslēdzams no dalības projektu iesniegumu atlasē

(3) Atbildīgā institūcija pirms maksājuma veikšanas pārbauda un maksājumu neveic, ja minētās pārbaudes rezultātā konstatē, ka attiecībā uz Eiropas Savienības fondu vai citas ārvalstu finanšu palīdzības finansējuma saņēmēju, tā valdes vai padomes locekli, patieso labuma guvēju, pārstāvēttiesīgo personu vai prokūristu, vai personu, kura ir pilnvarota pārstāvēt minēto finansējuma saņēmēju darbībās, kas saistības ar filiāli, ir noteiktas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.

(4) Projekta īstenošanas līgumā vai lēmumā par projekta iesnieguma apstiprināšanu, ja atbilstoši attiecīgās Eiropas Savienības politikas vai citas ārvalstu finanšu palīdzības normatīvajiem aktiem netiek slēgts projekta īstenošanas līgums, paredz atbildīgās institūcijas tiesības vienpusēji atkāpties no līguma izpildes vai atcelt lēmumu par projekta iesnieguma apstiprināšanu, ja līgumu nav iespējams izpildīt vai īstenot projektu tādēļ, ka ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.”

9. Papildināt likuma 13. pantu ar 4.4, 4.5, 4.6, 4.7, 4.8, 4.9 un 5.1 daļām šādās redakcijās:

“(44) Latvijas Zvērinātu advokātu padome kā kompetentā institūcija uzrauga starptautiskajās un nacionālajās sankcijās noteikto ierobežojumu izpildi zvērinātu advokātu, zvērinātu advokātu palīgu un zvērinātu advokātu biroju darbā.

(45) Latvijas Zvērinātu notāru padome kā kompetentā institūcija uzrauga starptautiskajās un nacionālajās sankcijās noteikto ierobežojumu izpildi zvērinātu notāru un zvērinātu notāru palīgu darbā.

(46) Latvijas Zvērinātu revidentu asociācija kā kompetentā institūcija uzrauga starptautiskajās un nacionālajās sankcijās noteikto ierobežojumu izpildi zvērinātu revidentu un zvērinātu revidentu komercsabiedrību darbā.

(47) Izložu un azartspēļu uzraudzības inspekcija kā kompetentā institūcija uzrauga starptautiskajās un nacionālajās sankcijās noteikto ierobežojumu izpildi izložu un azartspēļu organizētāju darbā.

(48) Nacionālā kultūras mantojuma pārvalde kā kompetentā institūcija uzrauga starptautiskajās un nacionālajās sankcijās noteikto ierobežojumu izpildi darījumos ar Valsts kultūras pieminekļu sarakstā iekļautajiem kultūras pieminekļiem.

(49) Latvijas Banka kā kompetentā institūcija uzrauga starptautiskajās un nacionālajās sankcijās noteikto ierobežojumu izpildi kapitālsabiedrību, kas saņēmušas Latvijas Bankas licenci ārvalstu valūtas skaidrās naudas pirkšanai un pārdošanai, darbā.

(51) Kompetento institūciju uzraudzībā esošajām personām ir pienākums nekavējoties, bet ne vēlāk kā nākamajā darba dienā ziņot Valsts drošības dienestam, ja to rīcībā ir nonākusi informācija par iespējamu starptautisko vai nacionālo sankciju pārkāpšanu, apiešanu vai izvairīšanos no to izpildes. Šīs normas izpilde neietekmē citos normatīvajos aktos paredzēto pienākumu ziņot par neparastiem un aizdomīgiem darījumiem.

10. Svītrot likuma 13.2 panta otrās daļas 4. un 6. punktu.

11. Papildināt likumu ar 13.5pantu šādā redakcijā:

“**13.5 pants. Personu atbrīvošana no atbildības**

(1) Informācijas sniegšana Noziedzīgi iegūtu līdzekļu legalizācijas novēršanas dienestam vai Valsts drošības dienestam nav uzskatāma par neizpaužamu ziņu izpaušanu.

(2) Ja fiziska vai juridiska persona atbilstoši šā likuma prasībām attiecībās ar sankciju subjektu atturējusies no darījuma veikšanas, izbeigusi darījuma attiecības vai pieprasījusi saistību pirmstermiņa izpildi, šīs atturēšanās vai darījuma aizkavēšanas, darījuma attiecību izbeigšanas vai saistību pirmstermiņa izpildes pieprasījuma dēļ personai, tās vadībai (padomes, valdes locekļiem) un darbiniekiem neiestājas juridiskā atbildība.

12. Papildināt likumu ar 16. pantu šādā redakcijā:

“**16.pants. Sankciju koordinācijas padome**

(1) Sankciju koordinācijas padome (turpmāk – Padome) koordinē likuma piemērošanu kompetento institūciju starpā.

(2) Padomes personālsastāvu nosaka Ministru kabinets. Padome ir pakļauta ārlietu ministram un darbojas saskaņā ar Ministru kabineta apstiprinātu nolikumu un šo likumu.

(3) Padome izvērtē šā likuma un uz tā pamata izdoto normatīvo aktu un lēmumu piemērošanu, par ko reizi gadā ārlietu ministrs iesniedz ziņojumu Ministru kabinetā.

(4) Padome ir tiesīga izdot informatīvus materiālus par šā likuma un uz tā pamata izdoto normatīvo aktu un lēmumu piemērošanu.”

Ārlietu ministrs E. Rinkēvičs

Vīza: valsts sekretārs A. Pelšs

Janisela, 67016206

sabine.janisela@mfa.gov.lv

Krastiņš, 67016388

andris.krastins@mfa.gov.lv